समाज की मानसिकता बदलना जरूरी
अलवर| जिलाप्रमुख रेखा राजू यादव ने कहा कि समाज की मानसिकता में परिवर्तन लाकर बेटियों को सुरक्षित, शिक्षित और सुसंस्कृत बनाया जा सकता है। जिला प्रमुख जिला परिषद सभागार में ‘बेटी बचाओं - बेटी पढ़ाओं‘ की एक दिवसीय कार्यशाला की अध्यक्षता करते हुए संबोधित कर रही थी। उन्होंने कहा कि यह योजना जनजागृति से सफल होगी। यह सामाजिक योजना है अत: इसमें सबका सहयोग आवश्यक है। उन्होंने विकास अधिकारियों को ग्राम पंचायत में गुड्डा-गुड्डी बोर्ड लगवाने के निर्देश दिए। कार्यशाला में विधिक सेवा प्राधिकरण के पूर्णकालिक सचिव कुलदीप शर्मा ने कहा कि गर्भधारण पूर्व एवं प्रसव पूर्व निदान तकनीक (लिंग चयन प्रतिषेध) अधिनियम के तहत प्रभावी कार्रवाई कर कन्या भ्रूण हत्या को रोका जा सकता है। उन्होंने महिला घरेलू हिंसा प्रतिषेध अधिनियम और बाल विवाह प्रतिषेध अधिनियम की विस्तृत जानकारी दी। कार्यक्रम अधिकारी रिषीराज सिंगल ने अलवर जिले और राजस्थान के लिंगानुपात, शिशु लिंगानुपात, एसआरबी के तुलनात्मक विवरण को प्रस्तुत करते हुए योजना के क्रियान्वयन में सभी विभागों की सहभागिता के बारे में जानकारी दी। उन्होंने योजना के प्रचार प्रसार के लिए रसद विभाग को गैस सिलेंडरों पर बेटी बचाओ, बेटी पढ़ाओ के स्लोगन अंकित करने की बात कही। ‘बेटी बचाओं - बेटी पढ़ाओं‘ योजना के राज्य समन्वयक डॉ. जगदीश प्रसाद ने राज्य सरकार द्वारा योजना के तहत किए जा रहे विस्तृत रूप से योजना की जानकारी प्रदान की। इस दौरान एडीएम प्रथम हरभान मीना, अतिरिक्त पुलिस अधीक्षक ग्रामीण सुरेश चन्द्र खींची, नगर परिषद आयुक्त वीरेंद्र वर्मा, उपखण्ड अधिकारियों सहित संबंधित अधिकारी उपस्थित थे।
अलवर। जिला परिषद सभागार में बैठक को संबोधित करती जिला प्रमुख अन्य अधिकारी।
hin_Deva hin_Deva awa_Deva